Vrugteslaai (speletjie) is 'n speletjie en word gewoonlik gespeel as 'n ysbreker by kampe of samekomste. Dit werk beter by groter groepe en kan deur enigiemand gespeel word - van jonk tot oud. Al die lede van die groep, behalwe een, moet in 'n sirkel op stoele sit. Die persoon wat nie in die kring sit nie loop dan om die sirkel terwyl hy/sy name van vrugte in die mense se ore fluister. Elke persoon word net een vrug toegeken en moet dit dan onthou want jy word die vrug vir die duur van die speletjie. As die persoon aan almal 'n vrug toegeken het, roep hy/sy een van die vrugte uit. Almal aan wie daardie vrug gefluister is moet dan stoele ruil. Jy mag net nie met die persoon langs jou stoele ruil nie. Die uitroeper mag dan ook "Vrugteslaai" uitroep en dan moet almal stoele ruil. Die persoon wat die vrugte uitroep kan ook wanneer daar geruil word 'n stoel uit die kring haal en dan sodoende die kring verklein. Die persoon wat dan nie 'n stoel het nie, val dan uit.